

**Metodická príručka k pravidlám štátnej pomoci pre Plán obnovy a odolnosti SR v oblasti vzdelávania**

**v gescii Ministerstva školstva, výskumu, vývoja a mládeže Slovenskej republiky**

**Dátum: Verzia: 1.0**

**Obsah**

[1. Úvod 3](#_Toc171554562)

[2. Skratky a definície 3](#_Toc171554563)

[3. Spôsob financovania školy 5](#_Toc171554564)

[4. Využitie financovanej školskej infraštruktúry na sprievodné hospodárske činnosti 6](#_Toc171554565)

[5. Príklady spôsobu výpočtu 20 % celkovej ročnej kapacity infraštruktúry 7](#_Toc171554566)

[6. Nepriama pomoc 10](#_Toc171554567)

[7. Sankcie 10](#_Toc171554568)

[8. Prílohy 11](#_Toc171554569)

# Úvod

Ministerstvo školstva, výskumu, vývoja a mládeže SR ako vykonávateľ pre POO (ďalej aj „vykonávateľ“) vydáva túto metodickú príručku pre **prijímateľov finančných prostriedkov mechanizmu POO v oblasti vzdelávania**, ktorým (a/alebo ich partnerom) boli poskytnuté prostriedky mechanizmu na:

1. **vzdelávanie ako nehospodársku činnosť, alebo aj na**
2. **investície do majetku (školskej infraštruktúry), ktorý je, resp. má byť využívaný výlučne alebo takmer výlučne na vzdelávanie ako nehospodársku činnosť,**

**a teda (prijímatelia a/alebo ich partneri) sa nepovažujú za podnik a prostriedky mechanizmu sú im poskytované mimo režimu štátnej a minimálnej pomoci**.

Cieľom metodickej príručky je nastavenie pravidiel a povinností, ktoré musí prijímateľ/partner (ktorý **nie je „podnik“) dodržať, aby financovanie projektu zostalo mimo režimu štátnej pomoci, a zároveň, aby prijímateľ/partner neposkytol nepriamu štátnu pomoc tretiemu subjektu. Na dodržanie uvedeného je nevyhnutné, aby prijímateľ/partner**:

1. Naďalej dodržiaval, že od nadobudnutia účinnosti Zmluvy o PPM nenastala zmena[[1]](#footnote-1) a **škola** (materská, základná, stredná, vysoká) naďalej nespĺňa definíciu podniku, t. j. neposkytuje vzdelávanie (ktoré je predmetom podpory z POO) v režime hospodárskej činnosti v zmysle kapitoly 2.5 Oznámenia EK.
2. Preukázal v prípade, že bola z prostriedkov mechanizmu v rámci projektu **financovaná školská infraštruktúra**, že po ukončení realizácie projektu **zachoval jej nehospodársky charakter, t. j. prípadné hospodárske využitie školskej infraštruktúry zostalo na úrovni sprievodnej hospodárskej činnosti** v zmysle ods. 207 Oznámenia EK.
3. V relevantných prípadoch preukázal, že z jeho úrovne nedochádza/nebude dochádzať k prenosu výhody na tretie subjekty v postavení podniku, t. j. nedochádza/nebude dochádzať k poskytovaniu **nepriamej štátnej pomoci**.

**Vyššie uvedené je prijímateľ/partner povinný na ročnej báze preukazovať vytvorením a uchovaním KZ, ktorý je prílohou č. 1 tejto metodickej príručky a je povinný ho predložiť vykonávateľovi na jeho žiadosť.**

Táto metodická príručka, ako aj každá jej aktualizácia, nadobúda platnosť dňom jej schválenia a účinnosť dňom jej zverejnenia na webovom sídle vykonávateľa [www.minedu.sk](http://www.minedu.sk).

# Skratky a definície

Skratky

**EK** Európska komisia

**EÚ** Európska únia

**KZ** Kontrolný zoznam

**Oznámenie EK[[2]](#footnote-2)** Oznámenie Komisie o pojme štátna pomoc uvedenom v článku 107 ods. 1 Zmluvy fungovaní Európskej únie (2016/C 262/01)

**POO** Plán obnovy a odolnosti SR

**PPM** Poskytnuté prostriedky mechanizmu

**PPPM** Podmienky poskytnutia prostriedkov mechanizmu

**VZP** Všeobecné zmluvné podmienky (príloha č. 1 Zmluvy o PPM)

**Zmluva o PPM** Zmluva o poskytnutí prostriedkov mechanizmu

**ŽoPPM** Žiadosť o poskytnutie prostriedkov mechanizmu

Definície

**Celkovou ročnou kapacitou infraštruktúry** sa pre účely tohto usmernenia rozumie údaj o maximálnom možnom využití financovanej školskej infraštruktúry **(spolu na sprievodné hospodárske činnosti/ na obvyklé vybavenie)** v priebehu jedného kalendárneho roka, t. j. od 1.1. do 31.12. V závislosti od konkrétnych okolností môže byť na meranie ročnej kapacity školskej infraštruktúry použitý napríklad ročný časový fond využívania školskej infraštruktúry, veľkosť využívanej plochy financovanej školskej infraštruktúry, ročná hodnota spotrebovaných vstupov (materiál, zariadenia, pracovná sila a fixný kapitál) a pod. Celková ročná kapacita sa uvádza a sleduje pre daný kalendárny rok. Jej výpočet musí čo najlogickejšie odrážať podiel hospodárskeho využitia školskej infraštruktúry na celkovej ročnej kapacite školskej infraštruktúry.

**Činnosť hospodárskeho charakteru** alebo **hospodárska činnosť** je každá činnosť, ktorá spočíva v ponuke tovarov a/alebo služieb na trhu. Vzdelávanie sa považuje za hospodársku činnosť v prípade, ak je v prevažnej miere (viac ako 50 %) financované z poplatkov platených žiakmi alebo ich rodičmi, prípadne z iných komerčných príjmov. Okrem uvedeného sa vzdelávanie považuje za hospodársku činnosť aj v prípade, ak nejde o vzdelávanie, ktoré je organizované v rámci vnútroštátnej systému vzdelávania, nad ktorým vykonáva dohľad štát. Vymedzenie vzdelávania ako nehospodárskej činnosti je bližšie popísané v kapitole 2.5 Oznámenia EK.

**Činnosť nehospodárskeho charakteru alebo nehospodárska činnosť v oblasti vzdelávania** je poskytovanie vzdelávania v rámci vnútroštátneho systému vzdelávania, nad ktorým vykonáva dohľad štát, a ktoré **je v prevažnej miere (viac ako 50 %) financované z verejných zdrojov**, t. j. nie z príspevkov rodičov alebo iných komerčných príjmov.

**Školskou infraštruktúrou** sa pre účely tejto metodickej príručky rozumie konkrétna funkčná jednotka (na ktorú sú poskytnuté prostriedky mechanizmu POO) napr. učebne, odborné učebne, kuchyňa, jedáleň, výdajná jedáleň, internát, vonkajšie ihrisko, a pod., ktorá vďaka svojej organizačnej štruktúre, materiálno-technickému vybaveniu a/alebo personálu dokáže byť samostatne využitá na hospodárske aktivity využívajúc pri tom rovnaké vstupy (materiál, zariadenie, pracovná sila a fixný kapitál) ako pri nehospodárskej činnosti. Ak je hospodársky využívaná iba časť funkčnej jednotky (napr. zariadenie - prístroj, stroj) a nie celá funkčná jednotka, rozumie sa pod hospodársky využívanou infraštruktúrou pre účely sledovania využitia jej ročnej kapacity iba táto časť funkčnej jednotky.

**Obvyklé vybavenie** financovanej školskej infraštruktúry je spojené s infraštruktúrou z hľadiska svojho umiestnenia, ponúka svojim užívateľom platené služby, uľahčuje im prístup a používanie školskej infraštruktúry, ktorá vykonáva nehospodárske činnosti, ale tieto obvyklé vybavenia nie sú vnútorne prepojené, a nie sú nevyhnutné pre prevádzku financovanej školskej infraštruktúry.

Obvyklé vybavenie školskej infraštruktúry nie je spojené s hlavnou nehospodárskou činnosťou školskej infraštruktúry, nevyužíva rovnaké vstupy ako nehospodárske činnosti ale je samostatnou hospodárskou činnosťou prebiehajúcou v rámci financovanej školskej infraštruktúry.

Ak obvyklé vybavenie priamo nesúvisí s nehospodárskou činnosťou školskej infraštruktúry, nevyužíva rovnaké vstupy ako hlavná nehospodárska činnosť (nevzniká otázka, či by táto činnosť zmenila hlavnú nehospodársku činnosť na hospodársku činnosť) jej veľkosť (pomer/percentuálny podiel) vo vzťahu k hlavnej nehospodárskej činnosti sa nemusí posudzovať. Ako sa vysvetľuje v bode 207 Oznámenia EK sa verejné financovanie poskytnuté na obvyklé vybavenie (napr. reštaurácie, obchody alebo platené parkovanie) infraštruktúr, ktoré sa používajú takmer výlučne na nehospodársku činnosť, spravidla nemá žiaden vplyv na obchod medzi členskými štátmi, keďže nie je pravdepodobné, že by toto obvyklé vybavenie prilákalo zákazníkov z iných členských štátov, pričom nie je pravdepodobné, že ich financovanie má viac než len okrajový vplyv na cezhraničné investície alebo usádzanie sa. Príkladom obvyklého vybavenia školskej infraštruktúry sú **jedáleň, kuchyňa, bufet, platené parkovisko, kopírovanie, viazanie diplomových prác, predaj kancelárskych potrieb, a pod**.. Obvyklé vybavenie financovanej školskej infraštruktúry vstupuje **do podielu ročnej kapacity školskej infraštruktúry na hospodárske činnosti.**

**Podnik** - zapodnik sa považuje subjekt vykonávajúci hospodársku činnosť bez ohľadu na právne postavenie a spôsob financovania (napr. SZČO, právnická osoba, nezisková organizácia, občianske združenie, športový klub, a). Klasifikácia subjektu ako podniku sa vždy týka konkrétnej činnosti. Subjekt vykonávajúci hospodársku a nehospodársku činnosť sa pokladá za podnik len v súvislosti s vykonávaním hospodárskej činnosti. V oblasti vzdelávania sa subjekt považuje za podnik v prípade, ak poskytuje vzdelávanie v režime hospodárskej činnosti.

**Využitie školskej infraštruktúry na sprievodné hospodárske činnosti** je také využívanie školskej infraštruktúry na hospodárske účely, ktoré:

1. priamo súvisí s prevádzkou školskej infraštruktúry a je pre ňu nevyhnutné (hospodárske využitie je nevyhnutným predpokladom pre iné ako hospodárske využitie, t.j. nehospodárske využitie nie je možné bez súčasného hospodárskeho využitia a nedá sa využiť samostatne) **alebo** je neoddeliteľne spojené (v prípade, že by jedna aktivita bola pri absencii druhej aktivity do značnej miery zbytočné, alebo v prípade, keď sú tieto dve aktivity úzko prepojené) s jej hlavným využívaním na nehospodárske činnosti, čo znamená, že hospodárske činnosti spotrebúvajú tie isté vstupy ako základné nehospodárske činnosti, napríklad materiál, vybavenie, prácu alebo fixný kapitál,
2. vzhľadom na kapacitu infraštruktúry má obmedzený rozsah – kapacita vyčlenená každý rok na túto činnosť neprekračuje 20 % celkovej ročnej kapacity príslušnej školskej infraštruktúry,
3. obstarané vstupy (kapitál alebo služby z projektu) sú súčasne využívané na hospodárske aj nehospodárske činnosti.

Za predpokladu, že sprievodné hospodárske činnosti školskej infraštruktúry zostanú obmedzené v pomere k hlavnej nehospodárskej činnosti školskej infraštruktúry, takéto obmedzené hospodárske činnosti nezmenia hlavnú nehospodársku činnosť na hospodársku činnosť a celkovo činnosť školskej infraštruktúry zostáva nehospodárska.

Príkladmi takého využitia školskej infraštruktúry na sprievodné hospodárske činnosti sú:

-prenájom priestorov učební/odborných učební (napr. učebňa je prenajatá jazykovému krúžku)

-prenájom priestorov športovísk (napr. školské ihrisko je prenajaté športovému klubu)

-prenájom ubytovania (napr. internátne ubytovanie je prenajaté študentom v letnom období)

-prenájom iných priestorov školy (napr. lekár)

-realizácia komerčných podujatí (kultúrne, spoločenské, hudobné a pod.)

# Spôsob financovania školy

V rámci výzvy/priameho vyzvania boli prijímateľovi/partnerovi poskytnuté prostriedky mechanizmu na vzdelávanie, ktoré je súčasťou vnútroštátneho systému vzdelávania, nad ktorým vykonáva dohľad štát a je v prevažnej miere (nad 50 %) financované z verejných zdrojov. Túto podmienku je nutné dodržiavať a prijímateľ/partner je povinný na ročnej báze (prijímateľ/ partner preukazuje prvý krát v nasledujúcom kalendárnom roku po kalendárnom roku, v ktorom nastala účinnosť Zmluvy o PPM) preukazovať jej plnenie vyplnením a uchovaním KZ (úvodné vyhlásenia a časť 1. Poskytovanie vzdelávanie v režime nehospodárskej činnosti), ktorý je prílohou č. 1.

**KZ podľa predchádzajúceho odseku je prijímateľ/ partner povinný predložiť vykonávateľovi na jeho žiadosť.** KZ sa v tom prípade predloží do 60 kalendárnych dní odo dňa doručenia žiadosti o predloženie KZ.

Monitorovacie obdobie pre prijímateľa/partnera končí podľa príslušnej platnej a účinnej Zmluvy o PPM.

# Využitie financovanej školskej infraštruktúry na sprievodné hospodárske činnosti

V zmysle Oznámenia EK sa na verejné financovanie školskej infraštruktúry, ktorá je využívaná v režime nehospodárskej činnosti nevzťahuje štátna pomoc, resp. takéto financovanie nie je štátnou pomocou v zmysle Zmluvy o EÚ. V praxi ale pri niektorých konkrétnych prípadoch nie je možné vylúčiť, že sa na financovanej infraštruktúre, ktorá má primárne slúžiť na nehospodárske činnosti, nebudú vykonávať aj hospodárske činnosti (napr. poskytovanie odplatných služieb v danej infraštruktúre alebo poskytovanie infraštruktúry za trhových podmienok tretím subjektom). Za splnenia určitých podmienok využívanie infraštruktúry financovanej v režime nehospodárskej činnosti zachová svoj nehospodársky charakter aj v prípade, že sa využíva v obmedzenej miere na hospodársku činnosť. Ide o tzv. využitie školskej infraštruktúry na sprievodné hospodárske činnosti[[3]](#footnote-3).

Napríklad prenájom zariadenia/priestorov (financovanej školskej infraštruktúry) za odplatu je hospodárskou činnosťou. Aby sa na financovanú školskú infraštruktúru nevzťahovali pravidlá štátnej pomoci, nemôžu byť využívané na prenájom a ďalšie hospodárke činnosti v miere prevyšujúcej 20 % z jej celkovej ročnej kapacity (jej funkčnej jednotky). Zároveň platí, že prenájom musí byť poskytovaný za trhových podmienok (za trhové ceny), aby sa predišlo poskytnutiu štátnej pomoci nájomcovi. V prípade, ak budú v rámci takýchto priestorov vykonávané viaceré druhy hospodárskych činností (napr. žiadateľ bude organizovať vzdelávacie kurzy a zároveň bude priestory prenajímať iným subjektom), **strop 20 % sa vzťahuje na všetky činnosti hospodárskeho charakteru spolu, t. j. nie 20 % na každú hospodársku činnosť samostatne.**

Zo strany prijímateľa/partnera je potrebné jednoznačné preukázanie sprievodného hospodárskeho využitia financovanej školskej infraštruktúry počas celej ekonomickej životnosti investície[[4]](#footnote-4) (dodržiavanie limitu 20 % ročnej kapacity na sprievodné hospodárske činnosti). Na preukázanie sprievodného charakteru hospodárskeho využívania školskej infraštruktúry prijímateľ/ partner uchováva podpornú dokumentáciu (napr. účtovné záznamy, rozvrh učebne, časový harmonogram komerčného využitia a pod.). Prijímateľ/partner sleduje využitie kapacity vždy pre konkrétny kalendárny rok a samostatne za každú funkčnú jednotku.

***Príklady činností nehospodárskeho charakteru so sprievodným hospodárskym využitím:***

* škola, ktorá príležitostne prenajíma svoje zariadenia/priestory/učebne iným vzdelávacím inštitúciám na realizáciu platených vzdelávacích kurzov (napr. kurzy celoživotného vzdelávania);
* škola získa vybavenie pre učebňu a v rámci vyučovania vyrába výrobky, ktoré následne distribuuje do prevádzok;
* škola prenajíma telocvičňu/ školské ihrisko na poškolské športové aktivity;
* školská jedáleň/výdajná školská jedáleň poskytuje stravu resp. prenajíma zariadenia na aktivity ďalším subjektom.

**Do výpočtu 20% ročnej kapacity sa započítava iba infraštruktúra, ktorá bola financovaná z prostriedkov mechanizmu v rámci projektu***.*

**Zároveň je potrebné uvádzať a započítať hospodárske činnosti na tzv. obvyklom vybavení do výpočtu 20% ročnej kapacity financovanej školskej infraštruktúry.**

**Účtovníctvo prijímateľa/partnera musí osobitne sledovať činnosti hospodárskeho a osobitne nehospodárskeho charakteru, t. j. činnosti hospodárskeho charakteru a nehospodárskeho charakteru v rámci financovanej školskej infraštruktúry musia byť jasne oddeliteľné tak, ako je uvedené v prílohe č. 1 Zmluvy o PPM.**

Túto podmienku je nutné dodržiavať a prijímateľ/partner je povinný na ročnej báze (prijímateľ/ partner preukazuje prvý krát v nasledujúcom kalendárnom roku po kalendárnom roku, v ktorom nastalo ukončenie realizácie projektu) preukazovať jej plnenie vyplnením a uchovaním KZ (úvodné vyhlásenia a časť 2 Využívanie financovanej školskej infraštruktúry na hospodárske účely), ktorý je prílohou č. 1.

KZ podľa predchádzajúceho odseku **je prijímateľ/ partner povinný predložiť vykonávateľovi na jeho žiadosť**. KZ v tom prípade prijímateľ/partner predloží do **60 kalendárnych dní** odo dňa doručenia žiadosti na predloženie KZ vykonávateľom.

Monitorovacie obdobie pre prijímateľa/partnera končí podľa príslušnej platnej a účinnej Zmluvy o PPM.

# Príklady spôsobu výpočtu 20 % celkovej ročnej kapacity infraštruktúry

Hospodárske využitie školskej infraštruktúry financovanej z prostriedkov mechanizmu t.j. na sprievodné hospodárske činnosti a/alebo na obvyklé vybavenie:

1. **Časové vymedzenie** – sa použije v prípade, keď jednotlivé časti financovanej školskej infraštruktúry (plochy a miestnosti) môžu byť využívané pre nehospodárske aj hospodárske činnosti a rovnako v prípade, keď priestory pre hospodárske využitie nie sú jednoznačne a trvalo oddelené od ostatných priestorov.
2. **„zjednodušený výpočet“** – sa použije v prípade, keď financovaná školská infraštruktúra má jednotné využitie a tvorí jeden neoddeliteľný celok ktorého časti nie je možné využiť samostatne (napr. telocvičňa, bazén, jedáleň).

V rámci zjednodušeného výpočtu časového vymedzenia sa podiel kapacity hospodárskeho využitia stanoví ako podiel času využitia pre hospodárske činnosti (v hod.) na celkovom čase využitia financovanej školskej infraštruktúry (v hod.). Za celkový čas využitia občianskeho vybavenia sa považuje doba, kedy sa financovaná školská infraštruktúra môže byť využitá (typická je obvyklá prevádzková doba)[[5]](#footnote-5).

Príklad č. 1:

|  |  |
| --- | --- |
| Celkový čas využitia v danom roku | 4 000 h |
| Čas hospodárskeho využitia | 500 h |
| Podiel hospodárskej činnosti | 500 h/ 4000 h \* 100 = **12,5%** |

1. **„štandardný výpočet“** – ročná kapacita sa stanoví na **základe kombinácie času a veľkosti sledovanej plochy a celkového času využitia financovanej školskej infraštruktúry**. Výpočet sa použije v prípade, keď financovaná školská infraštruktúra má viacej možných využití v rovnakom čase (napr. sa prenajíma iba časť telocvične, multifunkčnej haly, jedálne, učebne, a pod.), alebo v situácii, keď jednotlivé časti financovanej školskej infraštruktúry môžu byť využité odlišným spôsobom (napr. škola prenajíma niektorú z učební na jazykové vzdelávacie kurzy). Štandardný výpočet umožňuje zohľadniť rozdielnu veľkosť jednotlivých častí a rozdielny čas ich využitia pre hospodárske a nehospodárske činnosti.

Prijímateľ/ partner rozdelí financovanú školskú infraštruktúru na jednotlivé sledované plochy, ktoré sú resp. môžu byť využívané pre hospodárske činnosti a u týchto plôch a samostatne eviduje ich skutočné hospodárske využitie. Následne stanoví pre každú jednotlivú sledovanú plochu ich jednotlivú celkovú kapacitu (v hod.), t.j. čas, kedy táto jednotlivo sledovaná plocha mohla byť v danom roku využitá (napr. otváracia doba školy).

Celkový čas využitia jednotlivej sledovanej plochy by mal byť vždy primeraný využitiu tejto jednotlivej sledovanej plochy a môže byť rozdielny pre jednotlivé sledované plochy financovanej školskej infraštruktúry (napr. bufet v škole je otvorený 4 hodiny denne počas školského roka, zatiaľ čo otváracia doba školy je 12 hodí denne počas školského roka).

V prípade, že plocha financovanej školskej infraštruktúry nie je využívaná trvalo, vymedzí prijímateľ/partner pri každom takom využití plochy a súčasne eviduje veľkosť plochy a čas jej využitia pre hospodársku činnosť (napr. zaznamená sa vo výkaze plochy, že dňa 15.4. bola od 10:00 do 12:00 plocha o veľkosti 50m² v jedálni využitá pre hospodársku činnosť).

V ďalšom kroku prijímateľ/ partner stanoví čas skutočného využitia jednotlivej sledovanej plochy pre hospodárske činnosti (v hod.), a to na základe údajov z evidencie jej využitia (napr. vo forme výkazu, denníka využitia miestnosti a pod.).

Z vyššie uvedených časových údajov a vypočíta **podiel hospodárskej činnosti na jednotlivých sledovaných plochách**, a to ako podiel času využitia pre hospodárske činnosti na ich celkovej jednotlivej kapacite. Tatko zistený podiel sa následne vynásobí veľkosťou danej časti (m²), čo umožní **stanoviť veľkosť plochy využitej pre hospodárske činnosti (v prepočte na m²)**.

V poslednom kroku sa vypočíta **celkový podiel hospodárskeho využitia sledovaných plôch**, a to ako podiel súčtu všetkých jednotlivých plôch využitia pre hospodárske činnosti (m²) na celkovej veľkosti všetkých sledovaných plôch financovanej školskej infraštruktúry (m²).

Príklad č. 2:

Postup krokov:

1. Rozdelenie financovanej školskej infraštruktúry a evidencia skutočného hospodárskeho využitia (hospodárska činnosť (stĺpec C) zodpovedá celkovej dobe využitia
2. Výpočet podielu hospodárskeho využitia ( = hospodárske využitie / celkové využitie (C/B)
3. Prepočet hospodárskeho využitia na m² ( = veľkosť \* podiel hospodárskeho využitia (A\*D)
4. Výpočet podielu hospodárskeho využitia na celkovej kapacite ( = hospodárske využitie celkom / veľkosť celkom (E celkom/ A celkom \* 100 v (%))

|  |  |  |  |  |  |
| --- | --- | --- | --- | --- | --- |
| **Financovaná školská infraštruktúra /Sledované plochy** | **Veľkosť plochy   (m²)** | **Celkové využitie (hod.)** | **Hospodárske využitie  (hod.)** | **Podiel hosp. využitia (C/B)** | **Hosp. využitie   (m²) (A\*D)** |
| A. | B. | C. | D. | E. |
| Učebňa 1 | 50 | 1 600[[6]](#footnote-6) | 0 | 0,000 | 0,00 |
| Učebňa 2 | 60 | 1 600 | 100[[7]](#footnote-7) | 0,063 | 3,75 |
| Učebňa 3 | 70 | 1 600 | 200 | 0,125 | 8,75 |
| Kabinet | 30 | 1800 | 0 | 0,000 | 0,00 |
| Bufet (obvyklé vybavenie) | 40 | 800 | 800[[8]](#footnote-8) | 1,000 | 40,00 |
| Kopírovacie služby (obvyklé vybavenie) | 30 | 1 000 | 1 000 | 1,000 | 30,00 |
| Jedáleň (obvyklé vybavenie) | 200 | 1 000 | 100 | 0,100 | 20,00 |
| Telocvičňa | 500 | 1800 | 300[[9]](#footnote-9) | 0,167 | 83,33 |
| Ostatné plochy (WC, chodby,...) | 250 | 1 600 | 0 | 0,000 | 0,00 |
| **Celkom** | **1 230 m2** |  |  |  | **185,83 m2** |

**Podiel hospodárskej činnosti = plocha hospodárskeho využitia celkom (377,99 m²) / veľkosť plôch celkom (1 230m²) \* 100 = 15,11%.**

1. **Priestorové vymedzenie:** Je možné využiť v prípade, ak sú plochy v rámci podporenej školskej infraštruktúry trvalo určené pre hospodárske využitie t.j. využívanie plôch na hospodárske činnosti sa nemení a priestor pre hospodárske využitie je od ostatných priestorov jednoznačne a trvalo oddelený (kapacita je teda stanovená bez ohľadu na skutočné časové využitie daných priestorov napr. bufet má kratšiu prevádzkovú dobu ako škola).

Kapacita školskej infraštruktúry na sprievodné hospodárske činnosti sa stanoví na základe celkového rozsahu plôch (vrátane plôch, ktoré predstavujú obvyklé vybavenie) t.j. stanoví sa ako podiel rozsahu plôch (v m²) pre hospodárske využitie na celkovom rozsahu plôch podporenej školskej infraštruktúry (v m²).

Príklad č. 3:

|  |  |  |
| --- | --- | --- |
| **Budova školy** | **Veľkosť plochy** | **Hospodárska činnosť** |
| Plochy zahrnuté do celkovej kapacity (sledované plochy t.j. podporené z prostriedkov mechanizmu) | | |
| Učebňa 1 | 60 m² | 0 |
| Učebňa 2 | 50 m² | 0 |
| Učebňa 3 (súkromný lektor) | 50 m² | 50 m² |
| Kabinet | 20 m² | 0 |
| Zasadacia miestnosť | 30 m² | 0 |
| Prenajatý priestor (lekár) | 30 m² | 30 m² |
| Chodby | 200 m² | 0 |
| Toalety | 40 m² | 0 |
| Upratovacia miestnosť | 10 m² | 0 |
| Bufet | 15 m² | 15 m² |
| **Celkom** | **505 m²** | **95 m²** |

**Podiel hospodárskej činnosti je 95 m²/505² \* 100 = 18,81% a teda podmienka je v danom prípade splnená.**

# Nepriama pomoc

Nepriama pomoc vzniká iba mimo prijímateľa/partnera – u tretieho subjektu v postavení podniku –  a to v dôsledku konania prijímateľa/partnera. Pri nepriamej štátnej pomoci nenastáva priamy prevod verejných prostriedkov tomuto podniku. Tretí subjekt v postavení podniku je nepriamo zvýhodnený tým, že prostredníctvom prijímateľa/partnera je adresátom určitej ekonomickej výhody. Nepriama pomoc predstavuje poskytnutie výhody (prijímateľom a/alebo partnerom využívajúc verejne financovanú školskú infraštruktúru) jej príjemcovi v nepeňažnej forme, napr. vo forme bezplatnej poradenskej služby alebo služby za čiastočnú úhradu, platby za výhodnejších podmienok, ako sú trhové podmienky a pod.. **Akékoľvek (priame aj nepriame) poskytnutie výhody, ktorá vznikla dôsledkom prijatia prostriedkov mechanizmu na iný subjekt, je nepriama štátna pomoc**.

# Sankcie

Sú platné v zmysle prílohy č. 1 VZP Zmluvy o PPM. Prekročenie limitu 20 % vykazovaných hospodárskych činností na ročnej báze znamená, že financovaná školská infraštruktúra už nemá nehospodársky charakter, čím došlo k poskytnutiu neoprávnenej štátnej pomoci, ktorú musí prijímateľ/partner spolu s príslušným úrokom vrátiť.

Výška neoprávnenej štátnej pomoci predstavuje podiel ročného odpisu dotknutej školskej infraštruktúry (príslušnej funkčnej jednotky, v rámci ktorej k prekročeniu došlo) na celkovej sume investičného výdavku, aplikovaný na výšku prostriedkov mechanizmu, poskytnutú na obstaranie dotknutej školskej infraštruktúry.

Matematicky je možné výšku neoprávnenej štátnej pomoci vyjadriť nasledovným vzorcom

NŠP = ((RO/OC) x PPM) x CRK

pričom:

NŠP – výška neoprávnenej štátnej pomoci, ktorú je prijímateľ/partner povinný vrátiť

RO – výška ročného odpisu majetku (súčasti funkčnej jednotky, v rámci ktorej došlo k prekročeniu limitu), na ktorý boli poskytnuté prostriedky mechanizmu

OC – výška obstarávacej ceny majetku (funkčnej jednotky, v rámci ktorej došlo k prekročeniu limitu), na ktorý boli poskytnuté prostriedky mechanizmu

PPM – výška prostriedkov mechanizmu poskytnutá na dotknutú funkčnú jednotku školskej infraštruktúry

CRK – skutočná (nameraná) miera využitia celkovej ročnej kapacity dotknutej funkčnej jednotky školskej infraštruktúry na hospodárske účely v %

Okrem uvedeného musí prijímateľ/partner zaplatiť aj úrok za obdobie, počas ktorého mal neoprávnený prospech z poskytnutej štátnej pomoci. Ide o obdobie od 1.1. daného kalendárneho roka, v ktorom došlo k prekročeniu limitu 20% na využitie školskej infraštruktúry na hospodársku činnosť do dňa úplného vrátenia neoprávnenej štátnej pomoci spolu s úrokom. Úroková sadzba sa vypočíta z tzv. základnej sadzby platnej 1.1. daného kalendárneho roka (jej výška je zverejnená na webovom sídle Protimonopolného úradu Slovenskej republiky <https://www.antimon.gov.sk/diskontne-a-referencne-sadzby/?csrt=11007958168853386908>) zvýšenú o 100 bázických bodov, t. j. o jeden percentuálny bod.

V prípade, že vykonávateľ identifikuje prekročenie 20 %-tného limitu na využitie financovanej školskej infraštruktúry na hospodársku činnosť, zašle prijímateľovi/partnerovi žiadosť o vrátenie neoprávnenej štátnej pomoci s vyčíslením výšky neoprávnenej štátnej pomoci a určením výšky úrokovej sadzby (výšku úroku si musí vypočítať prijímateľ podľa toho, kedy neoprávnenú štátnu pomoci spolu s úrokom vráti), lehotu na vrátanie a ďalšie platobné údaje na vrátenie (číslo účtu, variabilný symbol a pod.).

V prípade, že prijímateľ/partner v lehote stanovenej vykonávateľom neoprávnenú štátnu pomoc nevráti, môže to vykonávateľ považovať za podstatné porušenie podmienok zmluvy podľa článku 11 VZP a žiadať vrátenie celej výšky poskytnutých prostriedkov mechanizmu.

# Prílohy

Príloha č. 1 –Kontrolný zoznam štátnej pomoci (KZ)

Príloha č. 1 –Kontrolný zoznam štátnej pomoci

|  |  |
| --- | --- |
| **Názov prijímateľa/partnera:** |  |
| **Názov projektu:** |  |
| **Číslo projektu:** |  |
| **Kalendárny rok (sledované obdobie):** | od 1.1............ do 31.12.......... |

Ako štatutárny zástupca prijímateľa/partnera týmto čestne vyhlasujem, že:

* prijímateľ/partner vedie oddelené účty a sleduje v analytickom účtovníctve na ročnej báze náklady a príjmy týkajúce sa hospodárskych činností tak, aby boli jasne odčlenené od nehospodárskych činností s cieľom predchádzať krížovému financovaniu hospodárskych činností cez nehospodárske počas celej doby odpisovania financovanej školskej infraštruktúry a aby spĺňali kritériá sprievodného využívania školskej infraštruktúry na hospodárske činnosti,
* prijímateľ/partner príjmy získané z hospodárskeho využitia infraštruktúry určenej prioritne na nehospodárske účely spätne využije na financovanie podporených nehospodárskych činností,
* financovaná školská infraštruktúra je prijímateľom/partnerom využívaná za trhových podmienok, t. j. ceny, za ktoré sú iným podnikom[[10]](#footnote-10) ponúkané tovary a/alebo služby pochádzajúce z hospodárskych činností, zodpovedajú trhovým cenám,
* prístup k školskej infraštruktúre je otvorený pre viacero používateľov a poskytuje sa na transparentnom a nediskriminačnom základe[[11]](#footnote-11),
* prijímateľ nevykonáva žiadnu hospodársku činnosť,

Časť 1. Poskytovanie vzdelávanie v režime nehospodárskej činnosti

|  |  |
| --- | --- |
| 1. Bolo vzdelávanie v sledovanom období poskytované v režime nehospodárskej činnosti t. j. vzdelávanie v rámci vnútroštátneho systému vzdelávania, nad ktorým vykonáva dohľad štát, a ktoré je v prevažnej miere (viac ako 50%) financované z verejných zdrojov, t. j. nie z príspevkov rodičov alebo iných komerčných príjmov? | Vyberte položku. |
| 1. Prijímateľ/partner uvedie zdroje financovania[[12]](#footnote-12) prevádzkových a investičných výdavkov za školu, ktorá bola predmetom projektu za sledované obdobie, vrátane ich kvantifikácie a celkového podielu zdrojov pochádzajúcich z hospodárskej činnosti (príjmy pochádzajúce z predaja tovarov a služieb, t. j. príspevkov rodičov alebo iných komerčných príjmov). | Napr.:  Verejné zdroje spolu 900 tis.€ (90%) z toho:  -štátne dotácie 700 tis.€ (70%)  -podielové dane: 200 tis.€ (20%)  Príspevky od rodičov/ komerčný príjem spolu 100 tis.€ (10%) z toho:  Poskytovanie služieb:  -príspevky od rodičov (školné) 60 tis.€ (6%)  -príspevky od rodičov (stravné hradené rodičmi) 10 tis.€ (1%)  -dodatočné vzdelávanie 15 tis.€ (1,5%)  -prenájom 10 tis.€ (1%)  Predaj tovarov:  -predaj kníh 5 tis.€ (0,5%) |
| 1. Vykonáva prijímateľ/partner aj činnosti hospodárskeho charakteru, ktoré nie sú predmetom podpory? Ak „áno“ uvedie aké. | Vyberte položku. |
| 1. Vedie prijímateľ/partner oddelenú evidenciu nákladov a príjmov nehospodárskej činnosti a hospodárskej činnosti? | Vyberte položku. |
| 1. Boli v sledovanom období poskytované tretím stranám v súvislosti s projektom (využívajúc financovanú školskú infraštruktúru) tovary alebo služby?   V prípade, ak je na otázku uvedená odpoveď „áno“, prijímateľ/partner uvedie aká interakcia a popíše na základe čoho nedošlo k poskytnutiu nepriamej štátnej pomoci.) | Vyberte položku. |

Časť 2. Využívanie financovanej školskej infraštruktúry na hospodárske účely

|  |  |
| --- | --- |
| 1. Boli prijímateľovi/partnerovi v rámci projektu poskytnuté prostriedky mechanizmu na investície do školskej infraštruktúry?   (V prípade, ak je na otázku uvedená odpoveď „nie“, prijímateľ/partner nepokračuje ďalej v nasledujúcich otázkach.) | Vyberte položku. |
| 1. Bola školská infraštruktúra, na investície do ktorej boli poskytnuté prostriedky mechanizmu v sledovanom období využívaná výlučne na nehospodársku činnosť?   (V prípade, ak je na otázku uvedená odpoveď „áno“, prijímateľ/partner ďalšie údaje nedopĺňa.) | Vyberte položku. |
| 1. Názov a skladba funkčnej jednotky financovanej školskej infraštruktúry s uvedeným obstarávacej ceny, odpisovej skupiny, výšky ročného odpisu a rok odpisovania v sledovanom období každého hmotného majetku, ktorý tvorí časť danej funkčnej jednotky[[13]](#footnote-13). |  |
| 1. Popis hospodárskych aktivít, ktoré prijímateľ/partner na financovanej školskej infraštruktúre vykonával. |  |
| 1. Prijímateľ/partner popíše, ako sleduje výdavky a príjmy týkajúce sa hospodárskych aktivít tak, aby boli jasne vyčlenené od nehospodárskych aktivít. |  |
| 1. Prijímateľ/partner popíše spôsob výpočtu celkovej ročnej kapacity každej funkčnej jednotky financovanej školskej infraštruktúry. |  |
| 1. Prijímateľ/partner uvedie údaj o celkovej ročnej kapacite funkčnej jednotky financovanej školskej infraštruktúry a kvantifikuje mieru využitia ročnej kapacity funkčnej jednotky financovanej školskej infraštruktúry na hospodárske účely (v jednotke, v ktorej určil celkovú ročnú kapacitu funkčnej jednotky). |  |

**Prijímateľ/partner si je vedomý právnych dôsledkov nepravdivého vyhlásenia o skutočnostiach uvedených v predchádzajúcom odseku, vrátane možnosti, že v prípade porušenia skutočností uvedených v tomto vyhlásení môže byť situácia posúdená ako zmena charakteru aktivít projektu alebo ako situácia, keď sa na projekt začnú vzťahovať pravidlá týkajúce sa štátnej pomoci a prijímateľ/partner bude povinný vrátiť PPM.[[14]](#footnote-14)**

|  |  |
| --- | --- |
| **Meno a priezvisko, titul:** |  |
| **Funkcia:** |  |
| **Podpis a pečiatka[[15]](#footnote-15):** |  |
| **Dátum a miesto:** |  |

1. Prijímateľ/partner je povinný dodržiavať počas celej doby trvania projektu t.j. eviduje prvý krát v nasledujúcom kalendárnom roku po kalendárnom roku, v ktorom nadobudla účinnosť Zmluva o PPM a posledný krát s poslednou následnou monitorovacou správou. [↑](#footnote-ref-1)
2. <https://www.antimon.gov.sk/data/files/1513_oznamenie-o-pojme-pomoc_sk.pdf?csrt=870010052862772982> [↑](#footnote-ref-2)
3. Sleduje sa časové využitie financovanej školskej infraštruktúry, využitie podlahovej plochy financovanej školskej infraštruktúry alebo ich kombinácia, a to na ročnej báze. [↑](#footnote-ref-3)
4. V prípade odpisovaného majetku dochádza k postupnému spotrebovaniu príspevku z prostriedkov mechanizmu v podobe ročných účtovných odpisov v súlade so zákonom č. 431/2002 Z. z. účtovníctve v znení neskorších predpisov (ďalej len „zákon o účtovníctve“). **Z toho dôvodu je nevyhnutné sledovať využiteľnosť dlhodobého majetku z hľadiska podielu hospodárskej činnosti po celú odpisovanú dobu.** [↑](#footnote-ref-4)
5. Tento celkový čas využitia by mal byť vždy primeraný využitiu školskej infraštruktúry a prijímateľ/ partner by mal túto skutočnosť vedieť preukázať a odôvodniť. [↑](#footnote-ref-5)
6. V modelovom príklade je napr. škola v prevádzke každý školský deň s výnimkou štátnych sviatkov a prázdnin, t.j. 200 dní. Obvyklá prevádzková doba školy je 8 hodín (od 8:00 do 16:00). Celkový čas využitia je teda 1.600 hodín (= 200 dní x 8 hodín). [↑](#footnote-ref-6)
7. Hospodárka činnosť (stĺpec C) zahŕňa dobu, kedy boli učebne prenajaté externým subjektom pre vzdelávacie kurzy (napr. workshopy, výučba jazykov). Doba, počas ktorej sa učebňa využívala pro nehospodársku činnosť (napr. výučba žiakov základnej školy), prípadne doba, počas ktorej sa učebňa nevyužívala vôbec, spadá do celkovej doby využitia (stĺpec B). [↑](#footnote-ref-7)
8. Hospodárka činnosť (stĺpec C) zodpovedá celkovej dobe využitia bufetu (stĺpec B), a to vzhľadom k tomu, že plocha je využívaná pre hospodársku činnosť aj v dobe, keď je bufet zavretý (aj keď má v danú dobu bufet zavreté/ nepredáva, nakoľko je tam tovar a plocha nemôže byť využitá iným spôsobom). [↑](#footnote-ref-8)
9. Hospodárka činnosť (stĺpec C) predstavuje využitie telocvične pre komerčné športové krúžky, prenájmu externým subjektom a pod. (300 hodín z celkových 1800 hodín). [↑](#footnote-ref-9)
10. V zmysle definície podniku v ods. 1 čl. 107 Zmluvy o fungovaní Európskej Únie, t. j. subjektu, ktorý na trhu ponúka tovary alebo služby bez ohľadu na svoje právnu subjektivitu. [↑](#footnote-ref-10)
11. Informácia o poskytovaných službách bude zverejnená na webovom sídle prijímateľa/partnera, prijímateľ/partner bude uplatňovať rovnaký prístup voči všetkým záujemcom a klientom. [↑](#footnote-ref-11)
12. Zdroje financovania je potrebné doložiť účtovnou závierkou (alebo odkazom na webové sídlo, na ktorom je zverejnená) alebo podpornou účtovnou dokumentáciou. [↑](#footnote-ref-12)
13. V prípade, že sa financovaná školská infraštruktúra skladá z viacerých funkčných jednotiek, ktoré majú samostatné využitie (dajú sa použiť nezávisle od ostatných), prijímateľ/partner vyplní tabuľku (časti a. až e.) za každú z nich samostatne, t.j. zopakuje túto časť tabuľky podľa počtu funkčných jednotiek, z ktorých sa financovaná školská infraštruktúra skladá. [↑](#footnote-ref-13)
14. Príloha č. 1 Zmluvy o PPM – Všeobecné zmluvné podmienky Čl. 11 ods. 7 [↑](#footnote-ref-14)
15. V prípade, ak žiadateľ nedisponuje pečiatkou, uvedie iba podpis štatutárneho orgánu prijímateľ/partnera resp. osoby konajúcej v mene prijímateľa/partnera. [↑](#footnote-ref-15)